Чаму Езус выбраў менавіта знакі хлеба і віна? Таму што яны былі вельмі добра вядомыя юдэйскаму народу. Ужо ў Старым Запавеце хлеб і віно прыносяцца ў ахвяру Збаўцу, але больш ясны сэнс гэтых знакаў можна бачыць у юдэйскай пасхе — незаквашаны хлеб, які ізраільскі народ штогод спажывае падчас Пасхі, нагадвае аб спешным зыходзе з зямлі егіпецкай, а таксама напрыканцы пасхальнай вячэры віно выкарыстоўвалася як знак месіянскага чакання. Здзяйсняючы Апошнюю Вячэру разам са сваімі апосталамі менавіта падчас Пасхі, Езус надзяліў юдэйскую Пасху новым канкрэтным сэнсам.